বৌমা বনাম শ্বাশুড়ি ও ছেলে— ধুন্ধুমার পারিবারিক বিবাদ মেটাতে বেনজির সিদ্ধান্ত নিলেন কলকাতা হাইকোর্টের বিচারপতি নাদিরা পাথোরিয়া। বিবাদমান স্ত্রী-কে কাউন্সেলিংয়ের পরামর্শ দিলেন তিনি। ব্যারাকপুর তালপুকুরের বৃদ্ধা বেলারানি সরকার হাইকোর্টের কাছে আর্জি জানিয়েছিলেন, জীবনের শেষ সময়টা অন্তত শান্তিতে বাঁচতে চান। অত্যাচারী ছোট বউমাকে বাড়ি থেকে বের করে দেওয়ার আর্জি জানিয়েছিলেন তিনি৷ কারণ, ছোটছেলে তারকনাথের স্ত্রী বীণার অত্যাচারে তাঁর নাকি বাড়িতে টেকা দায় হয়ে গিয়েছে৷

এই বিষয়ে অন্যান্য খবর

কৃতিভূষণের কীর্তি দেখে অবাক কোর্ট, নাবালিকা মেয়ের বিয়ে দিতে অবাক মামলা


এদিকে, বেলারানির ছোট ছেলে তারকনাথও বিচারপতি নাদিরা পাথেরিয়ার কাছে অনুযোগ করেন শুক্রবার স্ত্রীর বিরুদ্ধে। তাঁর বক্তব্য, স্ত্রী শুধু মা'কেই অত্যাচার করছে না, তাঁর উপরেও নির্যাতন চালাচ্ছে৷ বিচারপতির সামনে দাঁড়িয়ে বীনা অবশ্য সমস্ত অভিযোগই নস্যাৎ করে দেন। স্বামী, স্ত্রী'র একে অপরের বিরুদ্ধে অশান্তি, অভিমানের অভিযোগের অংশ শুনে বিচারপতি হেসে তারকনাথ সরকারের দিকে তাকিয়ে বলেন, ‘‘কী আর করবেন। আপনাদের তো বিয়ে হয়েছে বহুদিন। একে অন্যের বিরুদ্ধে তো ভুরিভুরি অভিযোগ রয়েছে। দু’জনের মধ্যে তো আর ভাব করিয়ে দিতে পারি না!’’
বিচারপতির কাছে ব্যারাকপুরের তারকনাথের কাতর আর্তি ছিল, ‘‘মা আর ক’দিন বাঁচবেন! কিন্তু স্ত্রীয়ের অত্যাচারে মা আর বাড়িতে টিকতে পারছেন না। এমনকী স্ত্রীয়ের কথা শুনে টিটাগড় থানার সোমনাথ নামে এক এএসআই পর্যন্ত আমার গালে এসে চড় মেরে গিয়েছে!’’ স্ত্রীয়ের অত্যাচারে মুষড়ে পড়া স্বামীর কথা শুনে বিচারপতি নাদিরা পাথেরিয়া সান্ত্বনা দেওয়ার সুরে বলেন, ‘‘কী আর করবেন বলুন! আপনাদের তো একটা কিশোরী মেয়ে রয়েছে। তাঁর কথাও একবার ভাবুন। আপনার স্ত্রীয়ের মাথা বড্ড গরম। এর জন্য প্রয়োজন কাউন্সেলিং-এর।’’
এর পাশাপাশি তিনি আরও বলেন, ‘‘ব্যারাকপুরের রামকৃষ্ণ মিশন খুব শান্ত জায়গা। প্রয়োজন রয়েছে স্বামীজির শরনাপন্ন হওয়ার৷ মাথা ঠাণ্ডা না হওয়া পর্যন্ত সেখানে আপনার স্ত্রী’র বরং কাউন্সেলিং চলুক।’’ কেন হঠাৎ রামকৃষ্ণ মিশন? বিচারপতি জানান, ‘‘রামকৃষ্ণ মিশন খুব ভাল জায়গা৷ প্রয়োজনে সেখানে আমি নিজেই কথা বলব। মাঝে মাঝে গির্জাতেও যেতে পারেন৷ মন শান্ত হবে।’’ আর স্ত্রী বীণাকে বিচারপতি বলেন, ‘‘বাড়িটা তো শুধু আপনার স্বামী, শাশুড়ির নয়, বাড়িটা আপনারও। সকলে মিলে বাড়িতে মিলেমিশে থাকুন। সব মিটমাট করে নিন।’’
এর পরেই কোর্ট শুক্রবার নির্দেশ দেয়, বীণার কাউন্সেলিং হবে ব্যারাকপুর রামকৃষ্ণ মিশনে। ততদিন তাদের বাড়ির গোলমাল থামল কিনা তা মাঝে মাঝে তদারকি করবে টিটাগড় থানার পুলিশ।